ORDE do 18 de xaneiro de 2008 pola que se establecen axudas para a realización de actividades de alfabetización e formación de adultos na Comunidade Autónoma de Galicia durante o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/01/2008

O Estatuto de autonomía de Galicia, no artigo 31, establece a competencia plena para o regulamento e administración do ensino en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolven.
A Lei orgánica 2/2006, do 3 de maio, de educación, establece no seu artigo 66.1º que a educación de persoas adultas ten a finalidade de ofrecer a todos os maiores de dezaoito anos a posibilidade de adquirir, actualizar, completar ou ampliar os seus coñecementos e aptitudes para o seu desenvolvemento persoal e profesional. Así mesmo, no seu artigo 66.2º prevé que as administracións públicas poderán colaborar con outras administracións públicas con competencias na formación de adultos e, en especial, coa Administración laboral, así como coas corporacións locais e os diversos axentes sociais.
A Lei 9/1992, do 24 de xullo, de educación e promoción de adultos, establece no seu artigo 5, entre outras actuacións e programas de acción, a de promover a colaboración das institucións culturais, profesionais, sindicais, empresariais e universitarias.
O Decreto 88/1999, do 11 de marzo, polo que se regula a ordenación xeral das ensinanzas de educación de persoas adultas e os requisitos mínimos dos centros, establece no artigo 2.2º que a administración educativa promoverá a colaboración das institucións culturais, profesionais, sindicais, entidades e empresas públicas e privadas que leven actividades paralelas ou estean dispostas a emprendelas co fin de potenciar aquelas accións conducentes a un mellor desenvolvemento persoal e profesional das persoas adultas e moi especialmente das máis desfavorecidas ou carentes de titulación básica, sobre todo daquelas que por razóns de traballo ou de residencia non poden continuar nos centros ordinarios.
Á vista dos resultados das convocatorias anteriores, procede continuar co apoio a este tipo de accións, así como iniciar novos proxectos que proporcionen aos cidadáns unha formación básica e profesional que lles permita incorporarse á vida activa, promocionarse profesionalmente ou proseguir os seus estudos.
Entre as accións que se van desenvolver inclúense as actividades orientadas aos programas de garantía social para alumnos que non conseguisen os obxectivos básicos unha vez rematado o ensino obrigatorio e que lles permitan incorporarse á vida activa, ou outras ofertas educativas para a obtención do título de graduado en educación secundaria.
Por todo isto, esta consellería
DISPÓN:
Primeiro.-Establécense axudas para o desenvolvemento de actividades que teñan como obxectivo alfabetizar ou elevar o nivel de formación básica e cualificación profesional da poboación adulta, que se realicen no período comprendido entre o 1 de xaneiro e o 30 de setembro de 2008, e cuxa duración, en ningún caso, sexa inferior a seis meses e a 240 horas. Ademais, a contía máxima da axuda por actividade non poderá ser maior de 6.000 euros, e a contía máxima por solicitante 12.000 .
Entenderase por actividade o conxunto de accións deseñadas baixo un mesmo proxecto para un grupo de 30 alumnos como máximo. Cando o número de alumnos para o mesmo proxecto estea comprendido entre 31 e 60, solicitarase como dúas actividades diferentes.
As actividades para as que se poderá solicitar axuda son:
a) Actividades dirixidas a persoas adultas que non dominan as técnicas instrumentais elementais, sendo o seu obxectivo dotalos dos coñecementos, destrezas, habilidades e técnicas imprescindibles que lles faciliten a súa promoción persoal, social e laboral, así como a continuidade noutros procesos formativos. Estas ensinanzas estrutúranse en dous niveis (nivel I e II) en función das características e necesidades das persoas que as cursarán e están reguladas na Orde do 26 de maio de 1997 (DOG do 15 de xullo).
b) Preparación para a obtención do título de graduado en educación secundaria mediante a presentación ás probas extraordinarias que convoca anualmente a dirección xeral de Formación Profesional e Ensinanzas Especiais nos meses de xuño e setembro.
c) Programas de iniciación profesional como parte integrante da estrutura dun programa de garantía social.
d) Preparación das probas de acceso aos ciclos formativos de grao medio.
Segundo.-A esta convocatoria poderán concorrer as corporacións locais e as institucións privadas sen ánimo de lucro legalmente constituídas da Comunidade Autónoma de Galicia.
Terceiro.-O importe total das axudas económicas efectuarase con cargo aos conceptos orzamentarios 09.03.422H.460.0 e 09.03.422H.481.0 da Dirección Xeral de Formación Profesional e Ensinanzas Especiais, ata un total de 534.490 , desagregado da seguinte forma: 427.500  na aplicación 09.03.422H.460.0 e 106.990  na aplicación 09.03.422H.481.0.
O importe das axudas concedidas en ningún caso poderá ser de tal contía que, illadamente ou en concorrencia con subvencións ou axudas doutras administracións ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza.
Cuarto.-Para a concesión da axuda será requisito indispensable contar cun número comprendido entre 15 e 30 alumnos por actividade no momento do inicio desta. Non obstante, cando existan razóns que o xustifiquen, a Dirección Xeral de Formación Profesional e Ensinanzas Especiais poderá autorizar excepcionalmente que o número sexa menor de 15 alumnos naquelas localidades con pouca poboación e que non teñan oferta educativa dirixida ás persoas adultas.
Quinto.-As solicitudes serán presentadas polo titular ou representante legal da entidade solicitante, por duplicado, no rexistro xeral da Consellería de Educación e Ordenación Universitaria, edificio administrativo de San Caetano, s/n, ou nos lugares que determina o artigo 38.4º da Lei 30/1992, do 26 de novembro, de réxime xurídico das administracións públicas e de procedemento administrativo común, no prazo dun mes contado a partir do día seguinte ao da publicación desta orde no Diario Oficial de Galicia.
De conformidade co artigo 20 da Lei 9/2007, do 13 de xuño, de subvencións de Galicia, a presentación da solicitude de concesión de axuda ou subvención polo interesado implicará a autorización á Dirección Xeral de Formación Profesional e Ensinanzas Especiais para recadar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, se fose necesario; igualmente levará implícita a autorización para o tratamento necesario dos datos básicos dos beneficiarios e da súa publicación na páxina web da Consellería de Educación e Ordenación Universitaria, así como para figurar no rexistro público de axudas, subvencións e convenios. Este rexistro será de acceso público por procedementos informáticos, nos termos previstos na Lei 30/1992, do 26 de novembro, de réxime xurídico das administracións públicas e do procedemento administrativo común, e na Lei orgánica do 15/1999, do 17
de decembro, de protección de datos de carácter persoal.
Sexto.-As solicitudes axustaranse ao modelo establecido no anexo I e irán acompañadas dun proxecto e orzamento de cada actividade, tamén por duplicado, conforme o anexo II.
Así mesmo, xuntarán á documentación que se indica a continuación:
-Declaración de conxunto de todas as solicitudes efectuadas ou concedidas, para este mesmo proxecto, das distintas administracións públicas competentes.
-Declaración responsable de que os beneficiarios non incorren nos supostos previstos nos puntos 2º e 3º, do artigo 10 da Lei 9/2007, do 13 de xuño, de subvencións de Galicia.
-Certificación bancaria da conta corrente a nome da entidade local, e, se é o caso, do titular ou representante legal da institución privada solicitante, na cal desexe que se lle ingrese o importe da subvención.
-Listaxe de alumnos por actividade e fotocopia do DNI.
Sétimo.-Os datos que figuran na solicitude, nos documentos e informacións que a acompañan, serán tidos en conta para a avaliación das peticións que se efectuará conforme os criterios establecidos no punto noveno desta orde.
Calquera alteración que se produza nos datos antes citados deberá ser comunicada polo solicitante á devandita dirección xeral.
A Dirección Xeral de Formación Profesional e Ensinanzas Especiais poderá requirir do solicitante cantos documentos e aclaracións considere necesarios para completar o expediente, e tamén poderá dispoñer que se leven a efecto as comprobacións oportunas dos datos achegados polos peticionarios.
Oitavo.-Baixo a presidencia do titular da dirección xeral de Formación Profesional e Ensinanzas Especiais constituirase unha comisión de selección encargada de valorar as solicitudes presentadas.
A dita comisión estará integrada por:
-O subdirector xeral de Ensinanzas Especiais e Formación Permanente.
-O xefe do Servizo de Xestión Económica e Educación de Adultos.
-Catro inspectores correspondentes aos servizos provinciais da Inspección Educativa.
-Dous funcionarios da Dirección Xeral de Formación Profesional e Ensinanzas Especiais, un deles actuará como secretario con voz e sen voto.
A comisión poderá dispoñer a constitución dunha subcomisión técnica especializada só para os efectos de colaborar na valoración dos proxectos presentados.
Noveno.-A comisión de selección elaborará a proposta de adxudicación das subvencións e elevaraa á conselleira de Educación e Ordenación Universitaria, quen resolverá o que proceda.
Contra esta resolución, que se publicará no Diario Oficial de Galicia e na páxina web www.edu.xunta.es/ea, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
As solicitudes entenderanse denegadas de non ditarse resolución expresa no prazo de catro meses contado desde a publicación desta orde.
Para a baremación e ordenación prioritaria dos proxectos de cada unha das actividades, teranse en conta os seguintes criterios:
a) Calidade do proxecto, de acordo coa súa descrición no anexo II: ata 50 puntos en total, distribuídos así:
-Adecuación dos obxectivos e contribución ao logro das competencias básicas: ata 10 puntos.
-Propiedade dos contidos: ata 10 puntos.
-Riqueza e coherencia das actividades propostas: ata 20 puntos.
-Adecuación da temporalización: ata 10 puntos.
b) Que a actividade se realice en concellos en que non exista unha oferta formativa de educación de persoas adultas en centros públicos: 20 puntos.
c) Actividade dirixida a colectivos con risco elevado de exclusión social ou con especial dificultade de inserción profesional, entre os que se encontran os inmigrantes: 20 puntos.
d) Que a actividade sexa continuidade de actividades que xa se viñan realizando en cursos pasados, sempre que esta continuidade se xustifique: 10 puntos.
Aos proxectos que acaden unha puntuación por actividade de 85 ou máis puntos, concederáselles unha axuda de 6.000 . Aos que acaden unha puntuación comprendida entre 70 e 84 puntos, 4.500 . Os que acaden unha puntuación comprendida entre 50 e 69 puntos, 3.500 .
Aqueles proxectos que non acaden unha puntuación mínima de 49 puntos por actividade quedan excluídos.
En función das puntuacións asignadas e os importes correspondentes, a comisión elaborará dúas listas priorizadas, unha para as corporacións locais e outra para as asociacións sen ánimo de lucro. Dadas as limitacións orzamentarias establecidas na orde, poden quedar sen subvención entidades que acadaran máis da puntuación mínima.
Décimo.-As axudas concedidas en cada caso irán destinadas a sufragar os gastos de persoal, que como mínimo alcanzarán o 75% do importe total da axuda concedida, e os gastos de funcionamento xerados polo proxecto, que non superarán o 25% do importe total da subvención. Deste 25% permitido para gastos de funcionamento, arbitrarase a distribución de gastos de forma que un 20% teña a finalidade de gastos de materiais didácticos (textos e materiais dun só uso e materiais funxibles) e un 5% para outros gastos. No caso de que a actividade se realice na duración prevista e, que por razóns xustificadas, os gastos de persoal resulten menores do 75% da axuda concedida, a Consellería de Educación e Ordenación Universitaria poderá modificar a resolución da concesión da axuda asignando un novo importe, que será menor do concedido inicialmente e resultado de aplicarlle unha redución nos gastos de funcionamento na mesma porcentaxe que a redución dos gastos de persoal.
As axudas aboaranse unha vez rematada a actividade e logo da presentación, antes do 15 de outubro de 2008, da memoria de actividades de acordo co establecido no punto décimo segundo desta orde e da xustificación económica de acordo co establecido no artigo 28 da Lei 9/2007, do 13 de xuño, de subvencións de Galicia, achegando a documentación seguinte:
a) Certificación de percibir ou non outras axudas e subvencións para a finalidade subvencionada.
b) Certificación de que se cumpriron as actividades e se realizaron os investimentos para que se concedeu a axuda.
c) Para xustificar os gastos de docencia deberán enviarse copias compulsadas dos contratos visados pola oficina de emprego correspondentes ao persoal laboral contratado para impartir as actividades. A este contrato xuntaránselle as copias compulsadas das nóminas e dos TC da Seguridade Social facendo unha relación destas nas cales figuren os seguintes datos: mes, importe líquido da nómina, IRPF, importe da Seguridade Social con cargo ao traballador e con cargo a empresa, e importe total.
d) Para xustificar os gastos de fucionamento deberán presentarse as facturas orixinais ou fotocopias debidamente dilixenciadas, a nome do concello ou asociación, figurando o NIF ou CIF correspondente e o IVE. Non se admitirán aquelas facturas que non estean debidamente cubertas ou presenten riscaduras e sinais de corrección. Farase, tamén neste apartado, unha relación de todas as facturas presentadas recollendo os seguintes datos: provedor, número e data da factura, concepto, importe factura, importe imputado e data de pagamento.
No caso dos concellos, e de acordo co punto 5º do artigo 28 da citada Lei 9/2007, do 13 de xuño, a xustificación dos gastos de docencia e funcionamento a que se refiren as letras c) e d) poderá consistir nunha certificación da intervención, ou do órgano que teña atribuídas as facultades de control da toma de razón en contabilidade, do cumprimento da finalidade para a que foi concedida a axuda e da aplicación dos fondos destinados para tal efecto.
Toda alteración das condicións tidas en conta para a concesión da subvención, e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Para aquelas subvencións que non superen o importe de 6.000 euros, poderá acordarse, no momento da concesión, un anticipo de pagamento de ata un 80%. Aquelas que superen os 6.000 euros poderán percibir ata un 10%, logo de aceptación da subvención e certificación por parte da entidade de ter comezadas todas as actividades. Así mesmo, xuntarase por parte das entidades solicitantes, copia da convocatoria das actividades mediante algún dos seguintes sistemas: a través de medios de comunicación, folletos informativos, carteis, bandos, etc., e relación nominal dos alumnos matriculados co seu DNI.
O 20% ou 90% restante, segundo o caso, librarase unha vez finalizada e xustificada a actividade.
Décimo primeiro.-As entidades que obteñan axudas no marco desta convocatoria comprométense a:
-Facer publicidade da convocatoria mediante carteis, bandos, medios de comunicación, etc. Neles deberá figurar o anagrama da Xunta de Galicia, Consellería de Educación e Ordenación Universitaria.
-Gratuidade das actividades.
-Xestión directa do proxecto subvencionado non admitíndose a cesión ou subcontratación para o seu desenvolvemento.
-Iniciar as actividaes de acordo coa temporalización establecida independentemente da data de concesión da axuda.
-Remitir, xunto coa memoria final, unha relación nominal de asistentes onde figure nome e apelidos, número do DNI, data de nacemento, enderezo, teléfono e estudos cursados.
-Contratar persoal laboral para impartir as ensinanzas obxecto da subvención. O contrato ha de estar visado pola oficina pública de emprego. O profesorado contratado terá a titulación requirida pola normativa vixente para impartir as ensinanzas correspondentes.
-Cumprir o establecido nesta orde e a normativa laboral que lle sexa de aplicación.
-Establecer un rexistro de solicitudes do alumnado que quere facer o curso.
-Establecer un rexistro de asistencia.
-Comunicarlle o número real de participantes e as baixas e as altas que se produzan.
-Realizar unha ficha de avaliación inicial de cada alumno.
-Abrir un rexistro de avaliación de cada alumno conservando as probas escritas e os traballos realizados.
-Comunicarlle ao interesado os resultados das avaliacións realizadas mediante un boletín de cualificacións.
-Facilitar a programación de aula do profesor e criterios de avaliación empregados.
-Facilitar canta información demande a Dirección Xeral de Formación Profesional e Ensinanzas Especiais.
-Facilitar toda a información que sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Décimo segundo.-As entidades subvencionadas quedan obrigadas a presentar, no transcurso dos quince días posteriores á finalización da execución do proxecto, unha memoria detallada do seu desenvolvemento. En todo caso deberán organizarse as actividades co obxecto de poder presentar no seu momento e, sempre antes do 15 de outubro de 2008, a dita memoria de actividades. A non presentación desta no prazo establecido poderá dar lugar á modificación da resolución de concesión da axuda.
Para a elaboración da memoria seguirase o seguinte guión:
1. Actividade desenvolvida:
-Tipo de actividade.
-Nº de grupos.
-Nº de alumnos iniciais.
-Nº de alumnos que abandonaron a actividade.
-Nº de alumnos propostos para probas e tipo de probas.
-Relación de alumnos que aprobaron.
-Relación de alumnos que participaron na actividade con DNI.
-Relación de profesores participantes na actividade con DNI.
2. Poboación a que se dirixiu a actividade, con matización da situación económica e educativa.
3. Breve descrición do desenvolvemento da actividade facendo fincapé nos obxectivos propostos e nos obxectivos acadados.
4. Temporalización (datas de inicio e remate, horario semanal, duración total en horas da actividade).
5. Incidencias na planificación inicial xurdida durante o seu desenvolvemento.
6. Resultados da avaliación.
Décimo terceiro.-Na publicidade e propaganda de todas as accións formativas que se soliciten ao amparo desta orde, así como na súa convocatoria pública e nos lugares onde se realicen as referidas accións, deberá figurar que estas están financiadas pola Xunta de Galicia, Consellería de Educación e Ordenación Universitaria, e aparecerá o seu anagrama.
Décimo cuarto.-A Dirección Xeral de Formación Profesional e Ensinanzas Especiais realizará o seguimento dos proxectos subvencionados a través dos servizos provinciais da Inspección Educativa. Para facer ese seguimento a Inspección Educativa realizará as visitas que estime necesarias (sendo preceptivo realizar dúas como mínimo). Nas visitas comprobarase que o desenvolvemento das actividades se axusta á programación subvencionada e, unha vez finalizado o seguimento, elaborarase un informe que servirá para a posterior avaliación de todas e cada unha desas actividades.
Décimo quinto.-Procederá o reintegro, total ou parcial, da subvención percibida e dos xuros de demora devengados desde o momento do seu pagamento nos casos a que fai referencia o artigo 33 da Lei 9/2007, do 13 de xuño. O procedemento de reintegro farase de acordo co artigo 37 e seguintes desa mesma lei.
Décimo sexto.-Facúltase expresamente á Dirección Xeral de Formación Profesional e Ensinanzas Especiais para adoptar os actos e medidas necesarias para o desenvolvemento desta orde.
Décimo sétimo.-Contra esta orde cabe interpoñer recurso contencioso-administrativo perante o Tribunal Superior de Xustiza de Galicia.
Décimo oitavo.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 18 de xaneiro de 2008.
Laura Sanchez Piñón
Conselleira de Educación e Ordenación Universitaria
Ver referencia pdf "01800D010P028.PDF"
ANEXO I
Ver referencia pdf "01800D010P028.PDF"
ANEXO II